Мноства карысных спраў на тэрыторыі Людзяневіцкага сельсавета праведзена па ініцыятыве мясцовай улады. Як зазначыў старшыня Савета Юрый Волчык, многае ўдалося вырашыць паспяхова, дзякуючы сумеснай працы выканкама сельсавета, арганізацый і насельніцтва. Тэрыторыя Людзяневіцкага сельсавета немаленькая. Адных толькі населеных пунктаў на ёй налічваецца трынаццаць, дзе пражывае 2355 чалавек. Асноўнае, над чым працавалі і Савет дэпутатаў, і выканаўчы камітэт, — гэта эканамічнае і сацыяльнае развіццё тэрыторыі Савета. Найперш, былі прыняты ўсе неабходныя меры для таго, каб насельніцтва аддаленых вёсак былога Браніслаўскага сельсавета маглі своечасова атрымліваць неабходную дапамогу ў вырашэнні сваіх праблем. Таму ў кожным населеным пункце старшынёй і сакратаром выканаўчага камітэта праводзіліся прыёмы вяскоўцаў, на якіх даваліся кансультацыі і тлумачэнні па ўзнікшых пытаннях, выдаваліся неабходныя даведкі і дакументы.